b'\n_START_ARTICLE_\nGoran Gluvi\xc4\x87\n_START_SECTION_\n\xc5\xbdivljenje\n_START_PARAGRAPH_\nNa Bledu je pri\xc4\x8del osnovno \xc5\xa1olanje, ki ga je nadaljeval na Osnovni \xc5\xa1oli Vi\xc4\x8d v Ljubljani. Srednjo \xc5\xa1olo je kon\xc4\x8dal na Ekonomski \xc5\xa1oli v Ljubljani. \xc5\xa0tudiral je dramaturgijo na Akademiji za gledali\xc5\xa1\xc4\x8de, radio, film in televizijo v Ljubljani. \xc5\xa0tudij je po kraj\xc5\xa1i prekinitvi opustil. Delal je v Dr\xc5\xbeavni zalo\xc5\xbebi Slovenije kot referent v grosisti\xc4\x8dni prodaji knjig. Od leta 1987 je svobodni knji\xc5\xbeevnik. Leta 1990 je bil med ustanovitelji Zalo\xc5\xbebe Mondena, kjer je bil nekaj let zaposlen kot glavni urednik.\n_START_SECTION_\nDelo\n_START_PARAGRAPH_\nNjegovi za\xc4\x8detki pisanja na podro\xc4\x8dju dramatike so bili pod vplivom dramatika Jeana Clauda van Italieja in ruskih avantgardistov. Med njegovimi deli so tudi radijske igre, najbolj odmevne so bile Konzerve (1984), Video klub (1985), Borutovo poletje (1987) in Carlos (1988). _NEWLINE_Preizkusil se je v pisanju anga\xc5\xbeirane poezije ter prozi v satiri\xc4\x8dnem slogu, v kriminalnih pripovedih in mladinskih humoristi\xc4\x8dnih povestih, v katerih prevladuje \xc5\xa1portna tematika.'